Tarybos sprendimas
1990 m. balandžio 23 d.
iš dalies keičiantis Sprendimą 77/271/Euratomas dėl Sprendimo 77/270/Euratomas, suteikiančio Komisijai teisę suteikti Euratomo paskolas, siekiant prisidėti prie atominių elektrinių finansavimo, įgyvendinimo
(90/212/Euratomas)
EUROPOS BENDRIJŲ TARYBA,
atsižvelgdama į Europos atominės energijos bendrijos steigimo sutartį,
atsižvelgdama į 1977 m. kovo 29 d. Tarybos sprendimą 77/270/Euratomas, suteikiantį Komisijai teisę suteikti Euratomo paskolas, siekiant prisidėti prie atominių elektrinių finansavimo [1], ypač į jo 1 straipsnį,
atsižvelgdama į Komisijos pasiūlymą,
kadangi bendra atliktų operacijų vertė viršijo 2800 milijonų ekiu sumą, numatytą Sprendime 77/271/Euratomas [2], su paskutiniais pakeitimais, padarytais Sprendimu 85/537/Euratomas [3];
kadangi branduolinė energija sudaro didelę Bendrijos visos tiekiamos energijos kiekio dalį ir didelės sumos turėtų būti investuojamos šiame sektoriuje gamybos etape, atsižvelgiant į saugos ir apsaugos reikalavimus, bei pasibaigus gamybai, ypač į radioaktyvių atliekų perdirbimą ir saugojimą;
kadangi patirtis parodė, kad bendrą paskolų sumą, kurią Komisija turi teisę suteikti Europos atominės energijos bendrijos vardu, pageidautina padidinti 1000 milijonų ekiu;
kadangi dėl to Sprendimas 77/271/Euratomas turėtų būti iš dalies pakeistas,
PRIĖMĖ ŠĮ SPRENDIMĄ:
Vienintelis straipsnis
Sprendimo 77/271/Euratomas vienintelis straipsnis pakeičiamas taip:
"Vienintelis straipsnis
Paskoloms, numatytoms Sprendimo 77/270/Euratomas 1 straipsnyje, gali būti sudaromos sutartys dėl sumų, kurių pagrindinė suma neviršija 4000 milijonų ekiu ekvivalento.
Jeigu bendra atliktų operacijų vertė pasiekia 3800 milijonus ekiu, Komisija informuoja Tarybą, kuri, veikdama vienbalsiai Komisijos pasiūlymu, kuo greičiau priima sprendimą, nustatantį naują sumą."
Priimta Liuksemburge, 1990 m. balandžio 23 d.